ועדת הפנים ואיכות הסביבה, כנסת 15, פרוטוקול מספר 81, 2000-03-16 11:20

דוד אזולאי: אני פותח את הדיון בנושא הצעת חוק לתיקון פקודת העיריות (הגבלות על התפלגות סיעה), התש"ס-1999 של חבר הכנסת יולי-יואל אדלשטיין.

דוד אזולאי: אני מבקש מחבר הכנסת אדלשטיין להציג את הצעת החוק, שעברה בקריאה טרומית.

יולי יואל אדלשטיין: הצעת החוק עברה בקריאה טרומית ברוב מכריע.

יולי יואל אדלשטיין: אם אני לא טועה, ללא מתנגדים או עם מתנגד אחד.

יולי יואל אדלשטיין: כלומר, חברי הכנסת תמכו בצורה מסיבית בהצעת החוק.

יולי יואל אדלשטיין: אני שמח לומר שהיתה גם עמדה חיובית של ועדת שרים לחקיקה, בתנאי שהתחייבתי לו.

יולי יואל אדלשטיין: בהצעת החוק במקור מופיע איסור התפלגות סיעה במועצה מקומית או במועצת עיר במהלך 3 שנות כהונת המועצה.

יולי יואל אדלשטיין: מטעמים שלא כל-כך ברורים לי הממשלה ביקשה לרדת לשנה אחת ואני התחייבתי, תמורת תמיכת הממשלה בהצעת החוק הזאת, אכן לשנות.

יולי יואל אדלשטיין: אם כך, הצעת החוק שמוגשת בפני הוועדה מדברת על איסור התפלגות במהלך שנת הכהונה הראשונה של המועצה.

דוד אזולאי: ומה אחרי זה?

יולי יואל אדלשטיין: אחרי זה - בהתאם לכל החוקים הקיימים.

סיגל קוגוט: יש גם היום איסורים מסויימים אבל הוא רוצה להוסיף.

סיגל קוגוט: התוספת תהיה לגבי השנה הראשונה.

יולי יואל אדלשטיין: אין הגבלה של זמן על התפלגות, מה שקרה לצערנו גם בבית הזה וגם בעיריות.

יולי יואל אדלשטיין: אני חושב שאפילו אין צורך להיכנס לכל ההסברים ולתת דוגמאות ספציפיות, למרות שלצערי הן היו קיימות גם בבחירות המוניציפליות 1998, כשלמחרת הבחירות ראש העיר בודק את המצב ובודק את החוליות החלשות בכל מיני סיעות ומארגן לעצמו קואליציה ללא כל קשר לרצון הבוחר כפי שהובא לידי ביטוי יום-יומיים לפני זה.

יולי יואל אדלשטיין: אני כבר לא מדבר על כל מיני תופעות שבדרך כלל נלוות למעברים כאלה של חברי מועצת עיר או חברי מועצה מקומית מסיעה לסיעה או מצד זה לצד אחר.

יולי יואל אדלשטיין: לכן הוספתי כאן את גורם הזמן.

יולי יואל אדלשטיין: ברור שבמהלך העבודה המשותפת, מי כמונו יודע, לפעמים מתגלים חילוקי דיעות ומסתבר שהדרכים הן שונות ואז בשלב מסויים אולי חברים מקבלים החלטה להיפרד זה מזה.

יולי יואל אדלשטיין: אבל כשדבר כזה קורה למחרת הבחירות, בימים הראשונים, אז ברור שיש בזה טעם לפגם והציבור נותן לזה יחס בהתאם.

דוד אזולאי: אולי בכלל צריך לחשוב: למה רק בשנה הראשונה?

מרגלית בוטרמן: הוא הציע באמת 3 שנים.

יולי יואל אדלשטיין: אני הצעתי 3 שנים והממשלה ביקשה שזה יהיה שנה אחת.

דוד אזולאי: אני מנסה להבין את ההיגיון של הממשלה.

דוד אזולאי: מה הסיבה?

יולי יואל אדלשטיין: נבצר ממני להבין את ההיגיון.

יולי יואל אדלשטיין: לדעתי יש בהצעת החוק הזאת, שהיא בוודאי לא פוליטית בכיוון כזה או אחר, תוספת מסויימת לניקיון כפיים בפוליטיקה ואולי גם לתדמית של אלה שהם נבחרי ציבור.

יולי יואל אדלשטיין: ונקודה שלצערי בכל הצעות החוק היא נקודה מאוד מרכזית, העלות של הצעת החוק הזאת לקופת המדינה היא אפס נקודה אפס.

יולי יואל אדלשטיין: אני בטוח שזה בטח בא לידי ביטוי בתמיכת הממשלה.

יולי יואל אדלשטיין: לכן אני מאוד שמח שהזדרזת ושמת את זה כאן לדיון בהקדם.

יולי יואל אדלשטיין: אני מקווה שכאשר נשמע את כל הגורמים הנוגעים בדבר נוכל לקדם את זה לקראת יישום.

דוד אזולאי: הצעת החוק של חבר הכנסת אדלשטיין, לפחות ממבט ראשון, נראית לי הצעת חוק מבורכת.

דוד אזולאי: אפילו הייתי אומר שהיא נדרשת במצב הקיים היום.

דוד אזולאי: לא פעם אנחנו עדים למצב שברשויות מקומיות מספר חברי המועצה כמספר הסיעות.

דוד אזולאי: אחר-כך לא פלא שלכאן מגיעים כל מיני דיונים על אי-תיפקוד מועצה כזאת או אחרת.

דוד אזולאי: אני חושב שטוב נעשה אם נחוקק חוק שחבר מועצה לא יוכל להתפלג.

דוד אזולאי: אולי מישהו יסביר לי.

דוד אזולאי: אני לא מצליח להבין למה רק בשנה הראשונה?

דוד אזולאי: למה לא לכל הקדנציה?

דוד אזולאי: מי מייצג פה את מר אהוד שילת ממשרד הפנים?

מרגלית בוטרמן: אני.

מרגלית בוטרמן: מר אהוד שילת אמר שאין לו בעיה עם הצעת החוק הזאת, כי זה שיקולים של המערכת הפוליטית.

סיגל קוגוט: למשרד הפנים אין מה להגיד על הדבר הזה כמשרד פנים.

מרגלית בוטרמן: אנחנו לא הגבלנו את זה לשנה.

מרגלית בוטרמן: זאת היתה החלטה של ועדת השרים לחקיקה.

סיגל קוגוט: ועדת שרים לחקיקה עשתה, אני מניחה, את האיזון.

סיגל קוגוט: הרי החוק היום מכיר בהתפלגות.

סיגל קוגוט: פרישה תמיד אסורה אבל החוק אומר מתי זה התפלגות: כאשר קבוצה מסיבית מהסיעה פורשת, לא אדם אחד.

סיגל קוגוט: בסיעה של שלושה למשל אם שניים מחליטים פתאום שהם עוזבים, או בסיעה יותר גדולה אז אם לפחות 3 מחליטים שהם עוזבים.

סיגל קוגוט: אדם אחד שפתאום עוזב את הסיעה זה תמיד אסור, עד סוף הקדנציה.

יולי יואל אדלשטיין: את לא תיפגעי אם אני אתקן אותך.

יולי יואל אדלשטיין: זה לא בהכרח קבוצה מסיבית אבל זה יותר מאחד.

סיגל קוגוט: אומרים: או שניים מתוך שלושה, שזה בוודאי מסיבי כי זה רוב הסיעה, או מכל סיעה אחרת לפחות 3.

סיגל קוגוט: ואז יכולה להיות סיעה של 10 וה-3 מהווים בה שליש.

סיגל קוגוט: אבל שזה לא יהיה משהו מאוד זניח.

סיגל קוגוט: באים ואומרים, אפילו אם 3 רוצים לעזוב, לא ניתן להם בפרק הזמן שחבר הכנסת אדלשטיין מציע.

סיגל קוגוט: מי שרוצה לעזוב יום אחרי בחירות, זה מלמד שזה לא רציני, שיש פה שיקולים אחרים.

סיגל קוגוט: לא בגלל שהוא התנסה בעבודה ועזב בשל כך.

דוד אזולאי: אם יום אחרי הבחירות לא, אז מתי?

סיגל קוגוט: אומרים שאחרי פרק זמן מסויים - הממשלה סברה שנה - כשכבר מתנהלת עבודת המועצה, אז יכול להיות מצב שבאמת יהיה רקע סביר להתפלגות.

דוד אזולאי: זאת אומרת, במשך שנה הם לא יכולים להתפלג.

סיגל קוגוט: אחר-כך אם פתאום הם רואים שבאמת ההתנהלות בעייתית, שיש להם בעיה אידיאולוגית ו-3 רוצים לפרוש, אז הממשלה חשבה שצריך לאפשר את זה.

דוד אזולאי: מה החוק הקיים היום?

סיגל קוגוט: החוק הקיים לא מגביל בזמן.

סיגל קוגוט: אפשר להתפלג גם יום אחרי הבחירות.

דוד אזולאי: היום אפשר להתפלג למחרת הבחירות?

דוד אזולאי: ולא משנה אם זה סיעה בת 3 חברים שרוצה להתפלג ל-3 סיעות?

סיגל קוגוט: אחד לא יכול להתפלג.

סיגל קוגוט: מפלגה של 3 חברי מועצה יכולה להתפלג לשתיים.

יולי יואל אדלשטיין: מה קורה עם סיעה של שניים?

סיגל קוגוט: אין לזה פתרון.

סיגל קוגוט: זה אחד הדברים שרציתי שתשקלו: מה קורה אם יש סיעה של שניים.

סיגל קוגוט: מצד אחד הבוחר בחר אותם כסיעה מסוימת, אבל בכל זאת כל אחד הוא 50%.

סיגל קוגוט: אם הם לא מסתדרים החוק היום לא מאפשר להם להיפרד.

סיגל קוגוט: החוק לא מאפשר לאחד לעזוב סיעה של שניים.

סיגל קוגוט: רק אם יש סיעה יותר גדולה ו-2/3 רוצים אז יש אפשרות.

דוד אזולאי: יש פה עוד בעיה אחת, שאני לא יודע אם לקחתם אותה בחשבון.

דוד אזולאי: יש את ישיבת המועצה האחרונה, שאז כל אחד מכריז.

סיגל קוגוט: כתוב בחוק שזה לא כולל.

סיגל קוגוט: אז מותר.

דוד אזולאי: כלומר אז כל אחד, גם אם מדובר ב-3 חברי מועצה, יוכל להכריז על עצמו כסיעה נפרדת.

סיגל קוגוט: זה לא כולל את ההכרזה.

דוד אזולאי: שלא נגביל את זה.

סיגל קוגוט: זה נאמר בפירוש בחוק.

סיגל קוגוט: עוד בעיה שרציתי שתדונו בה, שנתקלנו בה בבג"צים: היום החוק קובע שזה אסור רק למי שמתפלג מסיעה של המועצה היוצאת.

סיגל קוגוט: זה מותר למי שעובר לסיעה של הכנסת.

סיגל קוגוט: אני מניחה שחברי הכנסת עשו את הדבר הזה כי הם רצו אולי להיטיב עם סיעות מטעם סיעות של הכנסת.

דוד אזולאי: תמיד היתה עדיפות לסיעות שיש להן סיעת אם בכנסת.

סיגל קוגוט: הכוונה היא לא שיש עדיפות בכל מיני עניינים לסיעה של הכנסת.

סיגל קוגוט: זה נכון.

סיגל קוגוט: אבל מה קורה היום לפי החוק?

סיגל קוגוט: נניח שלסיעת ש"ס יש נציגים בתל-אביב ונציג אחד מחליט שהוא פורש.

סיגל קוגוט: אם הוא הולך לסיעה "תושבים למען דימונה", שזה סיעה של המועצה היוצאת, חלות עליו המגבלות של החוק.

סיגל קוגוט: אבל אם הוא יילך לסיעת "העבודה" לא יחולו עליו המגבלות של החוק, כי אם הוא יפנה מהסיעה שאותה הוא עזב ויילך לסיעה של הכנסת, לפי החוק זה מותר.

סיגל קוגוט: רק אם הוא יילך לסיעה של המועצה היוצאת, זה יהיה אסור.

סיגל קוגוט: השאלה היא למה?

סיגל קוגוט: אם אתה לא רוצה לעודד מתפלגים למיניהם, למה אתה מוכן לעודד אותם כשהם עוזבים מישהו והולכים לסיעה של הכנסת, ואתה לא מוכן לעודד אותם כשהם הולכים לסיעה של המועצה היוצאת?

דוד אזולאי: אולי הכוונה היא שסיעה בכנסת היא סיעה ממוסדת.

דוד אזולאי: זה לא סיעה שקמה באופן חד-פעמי לצורך איזה עניין.

דוד אזולאי: יש לה מגבלות מסויימות בחוק.

דוד אזולאי: כך אני חושב.

סיגל קוגוט: הרי למה מציעים את ההצעה הזאת?

סיגל קוגוט: כי לא רוצים שרצון הבוחר יסוכל.

סיגל קוגוט: הבוחר בחר סיעה מסויימת.

סיגל קוגוט: מה איכפת לו אם האיש שנבחר בגד בהם והלך ל"עבודה" או שהוא בגד בהם והלך ל"תושבים למען דימונה"?

יולי יואל אדלשטיין: הוא נבחר כדי לשרת את "התושבים למען דימונה" ולא את סיעת "העבודה".

יולי יואל אדלשטיין: את מעלה פה שתי סוגיות מאוד חשובות, שבהחלט אני רואה בהן התקדמות לאותו כיוון של אי-עיוות רצון הבוחר.

יולי יואל אדלשטיין: אני רק לא בטוח שאנחנו יכולים להוסיף את זה בדיון היום, כשחברי הכנסת בקריאה טרומית הצביעו עבור תיקון מסויים.

יולי יואל אדלשטיין: אם אני מבין נכון, תתקנו אותי אם אני טועה מבחינה משפטית.

סיגל קוגוט: זה אפשר היום וזה לא יהיה אפשרי אחרי הקריאה הראשונה.

סיגל קוגוט: אחרי קריאה ראשונה זה נושא חדש ואי אפשר להוסיף דברים.

יולי יואל אדלשטיין: אבל נכון להיום עדיין אפשר להכניס תיקונים כל-כך מרחיקי לכת?

הלית ברק: נכון להיום לא תתעורר סוגיה של נושא חדש, להבדיל, כפי שעו"ד סיגל קוגוט אמרה, מהמצב אחרי קריאה ראשונה.

יולי יואל אדלשטיין: את מעלה שתי סוגיות: 1) מצב של סיעה שנבחרה בת שני חברי מועצה, שהם לא יכולים להתפרק; 2) הבדל בין סיעה מקומית לסיעה המיוצגת בכנסת.

סיגל קוגוט: אגיד לך בדיוק מה אומר היום הסעיף.

סיגל קוגוט: הרי מה הסנקציה שבה מדובר, כדי שלא ייקנו אנשים שיעזבו את סיעותיהם?

סיגל קוגוט: אפשר לפרוש ולהתפטר מהמועצה, זה בסדר.

סיגל קוגוט: אבל מי שפרש ולא התפטר מהמועצה תוך 30 יום לא יכלל בבחירות למועצה שלאחריה ברשימת מועמדים שהגישה סיעה של המועצה היוצאת.

סיגל קוגוט: רוצים לתת סנקציה כדי שלא יבטיחו לו הבטחות: אל תדאג, תעזוב את הבית שלך ואנחנו במועצה הבאה נכניס אותך במקום ריאלי ברשימה שלנו.

סיגל קוגוט: אז אומרים: אם אתה עכשיו עזבת את ביתך, אל תחשוב שיש לך חסינות, שמי ששכנע אותך לעזוב ייתן לך מקום ריאלי בפעם הבאה.

סיגל קוגוט: היום הסנקציה הזאת מופעלת רק על סיעה של המועצה היוצאת.

סיגל קוגוט: לא על סיעה של הכנסת.

סיגל קוגוט: סיעה של הכנסת יכולה להגיד למישהו: בוא, תעזוב את הסיעה השניה, בפעם הבאה תקבל מקום ריאלי.

סיגל קוגוט: היו על זה עתירות.

סיגל קוגוט: היו טענות, למה אם מישהו עוזב סיעה ובוגד בה, בוגד בבוחר והולך ל-X זה מותר לו, ואם הוא הולך ל-Y זה אסור לו?

יולי יואל אדלשטיין: אתם מראים לי שאולי לא התעמקתי דיים בכל פרטי החוק, שיכולתי להכניס את זה כבר מלכתחילה.

יולי יואל אדלשטיין: אספר לכם, מהניסיון המועט שלי, על מקרה שאולי אפילו לא ראוי לדיון בוועדת הכנסת.

יולי יואל אדלשטיין: אמר חבר מועצה בעיר אחת מטעמנו, שהיה באיזה ויכוח עם המפלגה: אתם יודעים מה, עם כל הכבוד שאני רוחש לכם, אני לקראת הבחירות הבאות שווה יותר מ-200,000 שקל ואז כל אחד יהיה מוכן לקחת אותי.

יולי יואל אדלשטיין: יכול להיות שההיגיון של המחוקק כאן אומר: כשמדובר במפלגות כגון הליכוד והעבודה - וכשה

יולי יואל אדלשטיין: חוק הזה נחקק הן בטח היו השחקניות העיקריות בזירה המקומית - אז 200,000 שקל, אם זה בעיר מאוד גדולה, אז אם הוא עולה 30,000 שקל למפלגה כמו הליכוד או העבודה זה לא בדיוק קונץ כזה לקנות אותו.

יולי יואל אדלשטיין: לעומת זה, אם יש לך "תושבים למען דימונה" ובא אליהם אדם, חבר של המועצה הפורשת ואומר: חבר'ה, אתם סיעה מקומית קטנה, אני מביא איתי נדוניה תמורת מקום שני או שלישי ברשימה שלכם, יכול להיות שאת זה דווקא רצו להגביל.

יולי יואל אדלשטיין: למרות שאני מסכים איתך, ויש צדק רב בדבריך, שיש כאן איפה ואיפה.

סיגל קוגוט: זה לא מתאים כאילו לרעיון שאותו רצית לקדם.

סיגל קוגוט: לכן העליתי את זה.

סיגל קוגוט: גם בגלל שבית-משפט אמר שעכשיו הוא משאיר את זה ב"צריך עיון" אבל אם זה ימשיך אז אולי הוא יכריע ודרך פרשנות הוא יפסיק את זה.

דוד אזולאי: עדיין אין פסיקה.

סיגל קוגוט: יש פסיקה אבל זה נשאר ב"צריך עיון".

סיגל קוגוט: במקרים האלה דחו את העתירה בגלל סיבות אחרות, אמרו שלא רוצים להיכנס לזה.

סיגל קוגוט: אבל כולם אמרו שיש פה איזה חוסר שוויון.

סיגל קוגוט: אם אתה רוצה שבן אדם לא יעזוב, לא יבגוד בבוחר, אז מה זה משנה לאן הוא הולך?

עמי בן-דרור: עמדת מרכז השלטון המקומי: קודם כל אנחנו מברכים על הצעת השינוי.

עמי בן-דרור: אבל לא מקובל עלינו העניין הזה של שנה אחת.

עמי בן-דרור: כל הבעיה מתחילה בעצם בשנה השניה.

עמי בן-דרור: אני אומר את זה מתוך ניסיון.

עמי בן-דרור: אני שנים רבות בשלטון המקומי.

עמי בן-דרור: הבעיה המרכזית היא יצירת מועצות לעומתיות.

עמי בן-דרור: בעקבות פילוג מסיעה יכולים בין לילה לעשות מהפך, לעבור לסיעה אחרת ועל-ידי כך להעמיד את ראש העיריה במיעוט.

עמי בן-דרור: לכן צריך לעשות כל מה שניתן על מנת להקשות על התהליך הזה ולא ליצור זעזועים.

עמי בן-דרור: מדוע לא בשנה הראשונה - זה ברור.

עמי בן-דרור: בשנה הראשונה אנחנו עדיין מרכיבים את הוועדות, עדיין מחלקים את התפקידים, מחלקים את הכיבודים.

עמי בן-דרור: ברור שבשנה הזאת אסור בכלל לתת למישהו לעשות איזה שינוי.

עמי בן-דרור: לכן, מתוך הפשרה בין 3 שנים לשנה, ההצעה שלנו היא שנתיים.

עמי בן-דרור: אז הרשות נכנסת לתהליך מסודר והיא עובדת כבר באופן שוטף.

דוד אזולאי: אתה אומר שעד שנתיים לא צריכים לתת לפרוש.

דוד אזולאי: רק אחרי שנתיים יכולים להתנתק.

דוד אזולאי: חבר הכנסת יולי אדלשטיין, בעצם פה אתה בבעיה.

יולי יואל אדלשטיין: אני בבעיה כי אמרתי בפרוטוקול שאני התחייבתי בדיונים בוועדת שרים לחקיקה לא לשנות.

עמי בן-דרור: אני מלווה הרבה מאוד רשויות במשבר.

עמי בן-דרור: אני רואה את התופעות האלה, כמו הדוגמא של נצרת או מקומות אחרים, שם ראש העיריה נכנס למלכודת.

עמי בן-דרור: אומרים לו: תחכה, אנחנו אמנם נכנסנו לעיריה או למועצה אבל עכשיו אנחנו יכולים לעבור מכסא לכסא ובעצם לשנות את האיזון.

עמי בן-דרור: לכן צריך ליצור הכבדה גדולה ככל האפשר על המערכת הזאת.

עמי בן-דרור: אולי זה ינתן במסגרת הסעיפים שאתם כרגע משנים, דווקא להכביד יותר.

עמי בן-דרור: הסתייגות אחרת היא לגבי הפריבילגיה של אלה שיש להם רשימות בכנסת, כפי שאמרה עו"ד קוגוט.

עמי בן-דרור: זה נראה לנו מאוד מאוד לא טבעי, ואפילו לא מוסרי.

עמי בן-דרור: צריכה להיות כאן הסכמה בין כולם שכל מעבר יש לו השפעה שווה.

דוד אזולאי: מה עמדת משרד הפנים?

מרגלית בוטרמן: בעקרון שאלנו את מר אהוד שילת והוא לא מתנגד.

יולי יואל אדלשטיין: הוא לא התנגד גם ל-3 שנים.

יולי יואל אדלשטיין: זה לא הדליק אצלו שום נורה אדומה.

דוד אזולאי: אין לכם מבחינת

דוד אזולאי: כם בעיה בקטע הזה?

מרגלית בוטרמן: לא.

מרגלית בוטרמן: לנו בוודאי שאין בעיה.

מרגלית בוטרמן: אם זה יגרום ליציבות, אנחנו בעד.

דוד אזולאי: אני שומע פה שאין התנגדות.

דוד אזולאי: הבעיה היא ההתחייבות של חבר הכנסת יולי אדלשטיין לממשלה.

דוד אזולאי: עו"ד הלית ברק, האם יש לך מה להוסיף בעניין?

הלית ברק: ההערות של עו"ד סיגל קוגוט מקובלות עלי ככלל.

הלית ברק: אני לא ראיתי בעייתיות.

הלית ברק: הנושא השני, אם זה שנה אחת, שנתיים או שלוש - זה לחלוטין קביעה ברמה של המערכת הפוליטית.

הלית ברק: אין לי עמדה לכאן או לכאן.

דוד אזולאי: בעקרון עכשיו הייתי יכול כבר ללכת על הכנה לקריאה ראשונה.

דוד אזולאי: הבעיה שלי, שמצד אחד יש פה התחייבות של חבר הכנסת, שנכתבה גם בפרוטוקול, שהתחייב לקבל את עמדת הממשלה.

דוד אזולאי: מצד שני, בדרך כלל המצב הוא שאנחנו באים לפה ואז עמדת הממשלה אומרת לתמוך בהצעת חוק, עם אותה הבטחה שאכן בשנה הראשונה זה לא יקרה.

דוד אזולאי: פה נוצר מצב - - -

יולי יואל אדלשטיין: שגם משרד הפנים, גם משרד המשפטים וגם נציג השלטון המקומי תומכים בהצעתי ל-3 שנים.

דוד אזולאי: כולם תומכים אבל יש את ההבטחה של חבר הכנסת מול הממשלה.

דוד אזולאי: לכן אני מבקש לבדוק את זה במחלקה המשפטית שלנו.

דוד אזולאי: לגבי שאר התיקונים שביקשתם, גם השלטון המקומי וגם משרד המשפטים: אנא העבירו את התיקונים שלכם ליועצת המשפטית של הוועדה.

סיגל קוגוט: צריך להוסיף עוד מלה אחת.

סיגל קוגוט: הדבר השני זה לא תיקונים.

סיגל קוגוט: זה רק להחלטתכם, מה אתם רוצים לעשות כשיש סיעה של שניים.

סיגל קוגוט: את זה אתם צריכים להחליט.

גדעון עזרא: למה אי אפשר לעשות מה שעשו בכנסת לגבי התפלגות מסיעה?

יולי יואל אדלשטיין: יש מגבלות.

יולי יואל אדלשטיין: נציג השלטון המקומי אמר שעיקר הבעיות: בשנה הראשונה זה ברור למה, בשל כל הקניות של חברים במועצה.

יולי יואל אדלשטיין: אבל הוא הוסיף שגם בשנה השניה, כשדווקא הכל קצת מתאזן, פתאום מופיעים כל מיני חברים שאומרים: אם כך אז אנחנו נעבור מפה לפה, משם לשם, נתפלג ונשאיר את ראש העיריה במיעוט אלא אם הוא ייתן לנו דברים כאלה וכאלה.

יולי יואל אדלשטיין: זה לא יחיד, זה 2-3.

יולי יואל אדלשטיין: בתחילת הדיון היום אמרתי שאני ביקשתי שב-3 השנים הראשונות יהיה איסור התפלגות אולם בוועדת שרים לחקיקה התפשרתי שזה יהיה שנה.

יולי יואל אדלשטיין: מה שהייתי מבקש, ככה זה נראה לי, בהתאם לבקשת היושב-ראש, לגבי התיקון בנושא השני, שהוא נראה לי גם יותר מהותי לעניין הזה והוא גם בקשה של השלטון המקומי, זה הנושא של סיעות אם מול סיעות מקומיות, אם תואילי בטובך להעביר איזה הצעה לתיקון - זה נראה לי ממש שייך לאכסניה הזאת.

יולי יואל אדלשטיין: לגבי סיעה של 2 ההחלטה איך הם מתפלגים היא אפילו שרירותית.

דוד אזולאי: לסיכום הדיון, אני מבקש ממשרד המשפטים וממרכז השלטון המקומי להגיש ליועצת המשפטית של הוועדה את התיקונים שלכם לחוק.

דוד אזולאי: גם אם זה במלה אחת.

דוד אזולאי: להסביר את העניין.

דוד אזולאי: לאחר מכן, אם צריך, אנחנו נקיים דיון נוסף על מנת להכין את זה לקריאה ראשונה.

דוד אזולאי: אני ממליץ בפניכם לבדוק - ואני מפנה את הבקשה ליועצת המשפטית של הוועדה - מה עושים במקרה כזה, כשאף אחד לא מתנגד שהחוק יתחיל ומצד שני יש הבטחה של מציע החוק, שהוא מקבל שהחוק לא יתחיל מייד אלא לאחר כשנה.

יולי יואל אדלשטיין: אולי גם אני אבוא בדברים עם ועדת שרים לחקיקה.

סיגל קוגוט: יכול להיות שבין שנה לשנתיים הממשלה תסכים.

סיגל קוגוט: נראה שזה לא הבדל עד כדי כך גדול בין שנה לשנתיים.

הלית ברק: נראה לי שזה יותר ברמה של חבר הכנסת מול ועדת השרים ופחות בשאלה המשפטית, מה הדין אם חבר הכנסת מפר את הבטחתו.

יולי יואל אדלשטיין: אני מאמין שאולי בשיחה עם הנהלת הקואליציה נוכל להגיע לפשרה.

דוד אזולאי: אני מבקש ממך לבדוק את זה עם יושב-ראש ועדת שרים לחקיקה.

דוד אזולאי: אנא העבירו את הנוסח ליועצת המשפטי של הוועדה.

דוד אזולאי: אנחנו נקיים עוד דיון בנושא.

דוד אזולאי: תודה רבה.

דוד אזולאי: הישיבה נעולה.